《和陶与殷晋安别韵送陈顺之赴官》
宋代·吴芾

子往治畿邑，趣装亦良勤。
惠然来过我，话别更情亲。
顾我老且病，已与死为邻。
独思陪胜侣，倍觉惜清晨。
忍唱阳关彻，与子从此分。
愿子且少驻，醉我瓮头春。
子虽未宦达，意气已凌云。
今去天尺五，腾上岂无因。
要无求速化，切莫虑长贫。
抱才能自重，何患不如人。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。